**ΚΑΡΑΝΤΙΝΑΚΗ ΜΑΡΙΝΑ ( μαθήτρια της τρίτης γυμνασίου στο γυμνάσιο Γουβών)**

**Εργασία στο μάθημα της νεοελληνικής γλώσσας με θέμα τα συναισθήματα που μας γεννούν οι εικόνες των μεταναστών που προβάλλονται από τα ΜΜΕ στη χώρα μας τον τελευταίο καιρό.**

Πώς μπορώ να περιγράψω τα συναισθήματα που μου γεννούν οι εικόνες των μεταναστών; Πώς μπορώ να χωρέσω τόση θλίψη σε ένα κομμάτι χαρτί;

Οι εικόνες που προβάλλονται καθημερινά στην τηλεόραση κάνουν την ψυχή μου να πονάει. Βλέπω τόσους ανθρώπους, καθημερινούς ανθρώπους, απελπισμένους ανθρώπους. Στα μάτια τους καθρεφτίζεται μόνο λύπη. Πασχίζουν να επιβιώσουν, να κρατηθούν ζωντανοί μέχρι να ανοίξουν γι’αυτούς τα σύνορα της ελευθερίας. Βλέπω μικρά παιδιά πνιγμένα σε μια παραλία. Παιδιά που η ασιτία είναι χαραγμένη στο σώμα τους. Βλέπω απατεώνες να εκμεταλλεύονται το όνειρο αυτών των ανθρώπων , να τους κοροϊδεύουν ,να δίνουν ψεύτικες υποσχέσεις, να παίρνουν όλα τους τα χρήματα και να τους αφήνουν στη μοίρα τους. Βλέπω παντού θάνατο. Παντού μια πονεμένη ιστορία. Βλέπω θρήνο.

Όσοι λένε ότι η προσέλευση τόσων προσφύγων κάνει κακό στην Ελλάδα ,ομολογώ έχουν εν μέρει δίκιο. Είναι δύσκολο για μας να φροντίσουμε χιλιάδες ανθρώπους , όταν οι πιο πολλοί από μας στερούνται τα βασικά. Όμως ,όσοι λένε ότι κάνουμε μόνο κακό που τους δεχόμαστε ,αυτό είναι λάθος. Η Ελλάδα τους έσωσε τη ζωή. Μπορεί να μην είμαστε ο τελικός τους προορισμός, αλλά σίγουρα τους δώσαμε τη μεγαλύτερη βοήθεια που θα πάρουν. Και γι’αυτό το λόγο σε κάτι τέτοιες περιπτώσεις είμαι περήφανη που είμαι Ελληνίδα. Που με τη βοήθεια ανθρώπων της πατρίδας μου, μερικοί πρόσφυγες έχουν μια στέγη κάτω από τα κεφάλια τους, τρώνε, πάνε στο γιατρό. Είμαι περήφανη.

Όσοι εκφράζουν μια απάθεια προς εκείνους ή ισχυρίζονται ότι «δεν τους θέλουν εδώ», δεν σκέφτονται. Προφανώς ,δεν έχουν ζήσει σε πόλεμο. Δεν έχουν μείνει μέρες στη θάλασσα πάνω σε μια φουσκωτή βάρκα με πενήντα άλλα άτομα. Δεν έχουν μείνει νηστικοί και άπλυτοι για πάνω από μια βδομάδα. Δεν έχουν μείνει άστεγοι ή απένταροι, δεν περπάτησαν ποτέ στο δρόμο ξυπόλυτοι ,γιατί η βροχή τους κατέστρεψε τα παπούτσια. Δεν είδαν τα παιδιά τους να σπαράζουν, να πεινούν ,να πεθαίνουν. Δε γίνεται τώρα να σκέφτονται τον εγωισμό τους. Αυτό δεν είναι τεστ φιλοπατρίας ή κάτι παρόμοιο. Είναι ανθρώπινες ζωές. Χιλιάδες από αυτές.

Όταν εσύ που φωνάζεις για το κακό που σου κάνουν μπεις στη θέση τους, θα καταλάβεις.